khistorydata/jeongjo-sjw-relations huggingface dataset:
정조 21년 · 목
駕至齋室門外下馬入齋室改具翼善冠黲袍烏犀帶乘便輿出齋室挾門至紅箭門外降輿就位行親祭如儀亞獻官左議政蔡濟恭終獻官光恩副尉金箕性大祝檢校待敎沈象奎仍詣園上奉審還御小次宣閣臣承史飯命二提學沈煥之檢校待敎沈象奎奉審奉安閣○敎曰今詣園所而日勢尙未晚軍兵露處之弊宜念今日當宿華城以此分付
정조 21년 · 강
以李基讓爲承旨新資也
정조 21년 · 목
親祭時行初獻禮都承旨趙鎭寬當奉爐而未及入來基讓以執禮就位仍除承旨使之先奉爐後謝恩榻敎則使之行禮後書出○敎曰承旨前望單子入之待下批牌招奉爐後謝恩
정조 21년 · 강
命園官以下令外整理所考例施賞
정조 21년 · 목
敎曰園官內下筒箇各一部賜給守僕守護軍京守僕等令外整理所考例施賞○壯勇外營啓言謹奉傳敎宗廟守僕李昌彬景慕宮守僕安孝達香室守僕金斗樞本園守僕金在勤等四人書員金元浹等二人守護軍崔克純等五十名各木一匹庫直金漢濟案山直禹順泰等七十名各布一匹自外整理所依定例分等施賞
정조 21년 · 목
自小次改具軍服出紅箭門外乘馬進發到鵲峴駐蹕池邊敎內外使等曰疏鑿斯池貯之以水則灌漑之利顧不多歟外使徐有隣曰非但民蒙灌漑之利此爲園所水口則亦似有符於堪輿之理矣予曰周回當爲幾何御將趙心泰曰爲八百餘尺而不下富平斗登垌矣予謂安城郡守曺允植曰是役若不與今番驪州陵役相値則其成豈拖至今日耶此後植木時善爲之也仍取龍珠寺後路命承旨閣臣及翰注外皆先詣於萬年堤以待詣城隍山後峯下馬少憩還乘馬出安寧里後路入八達門由左右軍營前路新豊樓入左翊門中陽門下馬御壯南軒內外使以下竝以次參見命領軍未及入來將領司命除之予曰今日則承史諸臣早竝退休而閉門以下節次依前擧行
정조 21년 · 강
副校理洪樂游副修撰韓致應陳箚論昨冬治道時道臣守令賜批
정조 21년 · 목
箚略曰每當行幸之時凡係省民弊蠲民力之道靡不用極飭敎申嚴分遣繡衣考察貽弊之擧其在道臣守令之道固當仰體聖念俯察民隱凡諸用民力之節俾絕一毫爲弊之端固所當然而以今番沿路所見驗之則或莾蒼之地迤爲一舍之程或捷徑之路繞出曠邈之野由是之故道里遠近太懸輦路排站太長以致昨日輿衛之行至有侵夜迃回之境此而悚悶已不勝言且彼小民治道之際畚鍤之勞曠日之費其當如何事之寒心莫此爲甚臣等謂昨冬治道時當該道臣守令査出捧現告竝施譴削之典斷不可已也批以富平站之於安山名雖四十里實則幾倍當該道臣地方官勘罪事依施
정조 21년 · 강
御洛南軒行本府武士試射召見左議政蔡濟恭壯勇內使鄭民始外使徐有隣御營大將趙心泰京畿監司李在學南陽府使李景溟廣州判官金啓濂龍仁縣令丁遇泰振威縣令尹應鉉陽城縣監吳慶元帳殿試官壯勇內使鄭民始外使徐有隣壯勇前把總李格東將臺試官前外使趙心泰禿城中軍金㷞親軍衛別將金益彬
정조 21년 · 목
具軍服陞座壯勇外使跪啓升旗仍開場命試官行禮除之敎曰今日試射依內試例爲之洛南軒親臨處所則試官內外使及堂上將官一員爲之東將臺則前外使及禿城中軍親軍衛別將內營將官二員進去仍命城內外武士試取於東將臺園底武士帳殿試取入格以一中以上擧行予敎民始曰場外柳樹下陰翳處多有代射者云環衛哨官一人率鄕軍作門於其傍以爲外打點之地好矣予敎濟恭曰聞卿於中秋夜登西將臺云然否濟恭曰伊日夜登東將臺翌夜又登西將臺月色甚好矣予曰老人筯力無難於登陟否濟恭曰空心墩諸處亦爲登覽層梯迃回制度甚奇巧矣予曰此皆李儒敬所爲而俱是不緊用工處矣濟恭曰登其上便於覘賊亦不害爲城堞美制矣予謂守令等曰如有民弊其各陳達景溟曰待罪未久不能詳知而六千戶之民軍丁則爲五千人此爲可悶矣予曰軍丁之弊到處皆然誠爲難處矣啓濂等皆曰別無民弊矣予敎遇泰曰龍仁隨駕軍皆令作統知之耶鄕軍所在邑倅許爾等以此言及也
정조 21년 · 강
命還宮日子以明日進定
정조 21년 · 목
敎曰華城宿所旣進定一日今日亦已試射還宮日子以明日進定此意成送有旨於留都大臣
정조 21년 · 목
政院啓言卽者議政府錄事來言右議政李秉模以爲罪負至重不敢抗顏於陪班義分都虧轉益惶懍席稿郡獄之外恭俟鈇銊之誅云仍納命召何以爲之敎以安心參班事更遣史官傳諭仍傳命召
정조 21년 · 목
予射貫革五巡貫二中邊七中命壯勇內外使畿伯御將皆入射予敎畿伯李在學曰今番行幸過十邑金浦則蕩減舊還安山亦當如之而仁富以下諸邑當何以爲之耶承旨李益運曰南陽府使則以爲舊還之請減非筵奏之事故不敢陳達於下詢之時云矣內使鄭民始曰近來外邑有因傳敎停退條仍未捧條而竝稱舊還舊還名色亦甚不分明略略減給似好矣予曰還之取耗皆出於民取於民亦已多矣何靳減給舊還乎畿伯出去各邑實數考出以待也
정조 21년 · 강
召見隨駕閣臣壯勇內外使畿伯御將于維與宅
정조 21년 · 목
予曰墓陳防塞稍久矣而今欲許陳則何如耶內使鄭民始曰今不可復許且關由戶曹然後始可許陳而誰敢以此上達乎予曰二直提學家大臣墳山亦有當入不入之陳云大臣墳山與他自別此則許之何如耶外使徐有隣曰曾亦聞知而甚悶然矣係是大臣墳山且以沿路賜祭恩出特例則恐無不可矣民始曰固知此家之切迫而法典所在則正一品墳山不過九十步其外則雖樵牧等事亦不許禁況此事須有告達之人然後方可施恩而旣非輦路所親覽處則無端自上施恩不成事例矣予曰卿言亦是矣予曰留守判官廩俸之不能成樣姑舍支放之資每患不足云四都中廣州稍裕耶有隣曰大同爲儲置田稅爲添餉故四都中廣州爲稍勝矣予曰京畿廳米移劃事果何如有隣曰此爲一千五百石米在華城得之甚幸而自惠廳視之則直爲九千兩錢失之亦難堪若有㴀他區劃之道則大同依前上納似好矣御將趙心泰曰船馬貰則已自華城取用矣予曰金浦軍丁自古爲難云何以爲然耶畿伯李在學曰軍丁之難無邑不然實無通變之道故今番沿路詢問之下民人所對皆以舊初不爲言而亦不敢以軍丁爲言矣民始曰舊初不三字民雖愚妄以爲言道伯豈敢筵達乎若以舊初不輒加蕩減則戶曹元帳付漸將見縮矣予曰卿言是矣今番沿路之詢問也民情多詐至若富平民黃口簽丁之說始因愚直而發終乃極口粧撰海曲之民尙如是矣予又曰總廳還餉皆願不受最是難堪矣在學曰施惠中有還耗除減處而如餉穀整理穀之類不可除耗矣予曰整理之穀初雖出於覃惠之意還多之邑反有其害及今盡賣未知如何民始曰勿論此穀彼穀外邑穀簿之漸縮誠悶然若値歉歲民之賴活專係官穀而近來繡衣之歸陳邑弊輒以還穀爲言隨卽蕩減今幾無多矣畿民之不願總還者亦皆歉歲請得非自官勒分而旣食之後又復如此矣
정조 21년 · 강
命陽川縣舊還最久年條蕩滌富平安山舊還最久年條蕩滌當年還耗特除仁川南陽始興果川廣州舊還無論遠近燒券水原鷗浦舊還亦爲燒券還耗蕩滌輦路禾穀踐踏處折給所出之數儒生應製校卒試射放依昨年下敎擧行
정조 21년 · 목
敎曰今因章陵展拜幸於一歲中再謁園寢而路出果川始興金浦富平仁川安山廣州南陽水原凡爲十邑以吾民望幸之心豈容使之徒瞻羽旄畵站宿站召問邑中父老只過地方之邑召問邑宰或因民人之言付之道臣稟處或因守宰之奏許令廟堂回啓而金浦初當宿站於先朝甲寅之後民人等拔例另施陽川亦有蠲惠之擧而老人加資亦依筵敎施行舊還最久年條蕩減富平安山舊還最久一年條蕩滌當年還耗特除仁川南陽雖曰輦路邑卽初見羽旄之地也所過處民人所負舊還之載於還簿者無論遠近令地方官抄出聚會民人曉諭後燒券始興果川廣州不可獨漏況有初過之處亦豈異同出還宮時輦路民人之所負舊還燒券依仁川南陽例爲之其中水原則鷗浦亦爲初過之輦路而己酉以後民人等自多偏勞舊還則焚券還耗則蕩滌以示特爲軫念之意輦路地方禾穀或有踐踏處令該道折給所出之數事令廟堂行會儒生應製校卒試射放依昨年下敎擧行事亦爲分付
정조 21년 · 강
命鷗浦之南陽接界地新還一體除耗
정조 21년 · 목
京畿監司李在學啓言今此蠲惠之澤普被十邑民情想必鼓舞而水原鷗浦之民亦蒙舊還焚券新還除耗之恩矣鷗浦乃是水原南陽接界之地而南陽地方亦入於今番輦路故仰達矣㴀之
정조 21년 · 강
命園幸時本府吏屬出入衛內者章標五十箇自備局頒給分排使喚
정조 21년 · 목
水原留守徐有隣啓言幸行時本府吏屬之出入衛內者今春爲始頒給內營章標五十五箇使之擧行矣今番則以內營章標之所關不輕內使往復於臣以二十箇停當其言誠有意見而因此有掣礙者吏屬之衛內各處出入之數以各項差役言之雖令減省多至五十餘人而二十人佩持內營章標者外以無章標見阻於衛內揆以事勢不可不變通內營章標外備局所頒章標五十箇報備局取來竝與內營章標量其緊歇分排則重事面備使喚之道似皆得宜故仰達矣從之
정조 21년 · 강
試射入格人等施賞有差
정조 21년 · 목
予曰依此別單啓下入格人皆招入頒賞而本府判官率領分給米則五人所受十斗盛之一包以給而每包皆入縮米一斗○園底武士柳葉箭入格別單閑良金墨碩等二人邊二中各木一疋兪贊柱等九人邊一中各布一疋東將臺分所隨駕將官哨官出身鄭履權邊二中弓一張帽子一立柳聖台等三員邊一中各帽子二立別軍官出身李鎭遠左別親軍衛出身李德恒邊二中貫一中以上邊將除授左別親軍衛閑良金煥鼎邊二中貫一中直赴殿試閑良表萬信邊三中直赴會試右別親軍衛閑良蔡光國貫二中弓矢一部別軍官出身尹逸載右別親軍衛閑良孔學東貫一中邊一中各弓箭一部別軍官出身尹行默等四人左別親軍衛前萬戶牟應獜等十三人邊二中各弓一張帽子一立別軍官出身牟景郁等六人貫一中各弓一張別軍官出身宋聖奎等四十九人邊一中各箭竹五十介○府內城外近處武士試射閑良邊涉貫一中邊一中木一疋布一疋閑良洪昌郁邊二中木一疋閑良金一孫等二十一人邊一中各米二斗○隨駕哨官及伏兵將別軍官柳葉箭一巡入格別單伏兵將別軍官出身徐春光邊三中筒箇一部金鼎秀金重伯邊二中各弓一張帽子一立哨官前都事洪格出身趙廷彥伏兵將別軍官出身李東燁等五人邊一中各帽子一立○隨駕將校柳葉箭一巡入格別單隊長趙仲接邊二中弓一張帽子一立守堞軍官崔千東等二人隊長李雪云金貫一中各弓一張知穀官全怛一等二人旗牌官金仁祿別武士李東植守堞軍官崔時大等二人前銜出身徐景運等三人閑良朴東老等二人別破陣朴東殷等三人隊長李成得等五人邊一中各帽子二立○隨駕各色軍兵砲放入格別單細樂手文有軍邊三中木二疋布二疋吹鼓手金得伊貫一中邊一中木一疋布一疋細樂手禹命才等九名邊二中各木一疋帽子一立入防軍姜好仁等三十二名邊一中各布一疋
정조 21년 · 강
命陽川富平量田嚴飭擧行金浦田稅中陵復戶濫捧之弊卽爲矯革
정조 21년 · 목
沿路摘奸史官金履永啓言陽川則一境地形灌漑不饒而水沈頻年陳荒相望而賦稅自如守令往往悶其白徵則或三分一分徵或折半徵或全數徵逐年靡常雖或有可以陳起之地片土纔理全稅移錄故人皆憚之莫利下手一陳之地永無復墾之期此爲大同稱冤之端而民皆以改量爲願云故仰達矣敎以仁政莫先於經界況民願若此云則尤豈可虛徐嚴飭邑倅擧行之意令廟堂分付道臣又啓言富平則虛卜白徵之弊與陽川大同而年前改量之時舊陳雖多蠲稅時起未免增卜卜數旣重民不堪當捨田不耕者多故陳田之稅徵出無處則分徵民間以充其數云民癀之大者似無過此故仰達矣敎以年前改量之有名無實該倅事極爲駭然令道臣指名狀聞更令時倅無敢推托使之從速擧行使小民得免白徵疊徵而若是下敎之後如渠有聲績之倅者萬一遲緩當加等嚴處以此嚴飭又啓言金浦則田稅之屬于陵復戶者陵軍自初濫捧轉成謬規一結所納平斗通量恰爲二十五六斗而亦皆精鑿民爲不便云故仰達矣敎以令道臣嚴飭矯弊
정조 21년 · 강
召見華城留守徐有隣御營大將趙心泰于行殿
정조 21년 · 목
予曰城址家垈給卜事其果聞之乎有隣曰聞御將言城址犯入結卜已爲懸頉於槪狀中不必更論以民家家垈言之公田所坐之稅自在勿論至於私田賭地如數備給於土主云矣予曰私田結數幾何心泰曰踏驗之前未詳其數而約爲十餘結內外矣予曰然則留守卽令踏驗後以其實數往復戶曹免稅也有隣曰雖免稅原土價當給之矣予曰從時價區處可也予曰廣州聲串北方兩面劃屬事果何如有隣曰在華城誠好矣予曰兩面民人頗願屬云信然而民丁多寡亦何如耶心泰曰軍丁未能的知多寡而似爲千餘名至於民情則當饒之民必厭之而小民似樂赴矣有隣曰御將謂以幷月谷面劃屬爲好云而臣於待罪廣州時見之此爲貧殘之面只有士夫故亦有許多弊端得之亦無益矣大扺此兩面在廣州大關得失在前松洞日用兩面劃屬後軍錢結米所捧者自朝家以本府還上加分耗條給代之故民戶所受還穀比前稍多此甚難便今此兩面軍丁也結捧也還上也細細詳探其裏面然後從長稟處好矣予曰然則詳探更稟也大同米事更爲入量乎有隣曰㑘者筵退後與惠堂多般商量而本府捧置大同條外更無着手處矣予曰數爲幾何有隣曰爲一千五百石矣予曰以此米及錢三千兩分排於留守判官則可以支過乎有隣曰然則足以措手矣予曰雖如是磨鍊猶未及廣留矣心泰曰如是措施則留守判官廩俸足以成樣而但一營公用條無所屬處此非細憂矣予曰所謂公用條果是何許名色必泰曰不可以某某名色指的仰陳而一營軍務許多名色無非緊關臣之待罪時雖創設策應庫以條一營需用而歲入不過數千兩故將無以塗抺矣有隣曰前以此事屬煩警咳而凡百設施雖不及統營支放等節規統營約以折半措處然後可以成大營門規度矣予曰向來統營新設之屯能善就云以此移屬則何如心泰曰聞將善就云誠甚多幸以此移屬非不好矣而當初特命設屯爲統營救弊之道則統營事勢亦屬當念聞肅川補民垌外又設中垌周回甚廣今方次第起墾所收不些姑無屬處此卽其時邑倅自條築垌者故於官於民無所相關此若屬之華城則似好矣有隣曰此垌事臣亦聞之而本城近處若費數三萬兩或開渠或築垌則民蒙灌漑之惠公獲水利之稅而可期千餘包歲入云矣心泰曰非但無射力亦涉迂闊不可輕試矣臣於待罪時大有屯下已建屯舍設置屯屬使之管檢者蓋有所斟量而八達山西坪鑿一大渠而貯水又於八達門外上下柳川之間廣開堤堰引貯活水則實爲城邑水口之關銷亦可有助於地理而坪野水田之沾漑足以旱乾無慮故必欲設施而因射力不足有意莫遂矣予曰當入幾何有隣曰將近萬兩矣予曰無論此處彼處設屯一欸從後更商而聞黃州設屯處數三浦民輩以其船泊處之見阻於築垌之後興訛造謗必欲破墂乃已云民習誠可痛必爲申飭俾令成就好矣心泰曰向因廣海兵使往復而知之黃牧方捉囚懲礦使之如前修築云矣予曰此處沈醫之節不可不留意矣心泰曰今年軍器已沈百甕醬而別庫所沈亦爲四五千石矣有隣曰臣於南城見之所謂千石醬盡成塵土便屬無用此蓋不爲分給而一沈之後任其奸僞故及其年久自然如此此亦不出分給之例一任拋置則又將如南城矣心泰曰臣爲是慮半留半分之意已成節目其若按而行之自可永久收效矣予曰華城城門欲仍留或開門則將何以擧行耶此當有一定之式問于該曹以入承旨李益運曰問於兵曹則以爲年前幸行時有留門之敎而其時則城未盡築故只以信箭仍留而今則城已完與前自別當依京城門例以標信及信箭擧行矣
정조 21년 · 강
諭右議政李乘模勿待命卽爲參班
정조 21년 · 목
政院啓言卽者議政府錄事來言右議政李秉模以爲連伏奉還傳命召之命有不敢仍處遠地進伏華城府獄之外參俟嚴䛈云仍納命召何以爲之敎以伊時處分出於曲爲卿俾有節拍使所執伸而兼欲使國綱伸也旋卽收還之後在卿綽有依據在公亦甚便圓尙此遠巡者甚非所望於卿安心勿待命卽爲參班事遣史官傳諭仍傳命召○假注書具得魯書啓以爲臣敬奉聖敎馳往傳諭于右議政李秉模華城府獄待命所則以爲臣雖無狀粗識義分豈敢以日前處分爲一毫自引之端而伏況今下恩批至敎以成其節拍又諭以伸其執守臣抱此聖言雖卽日溝壑萬萬無餘憾矣第臣却顧逡巡終不敢爲抗顏周行之計者實有所不獲已者存焉謹當以載罪從事之例隨蹕路之塵於陪扈之外進伏郊垌冒入文字略暴危若之情云矣敎以卿何如彼乎不獲已云者必爲未徹之臺言而此等處雖使古之大臣當之受以爲謝之不暇設欲一番陳箚陪扈義重還宮以前決非卿言私之時待卿承膺還官此意更爲傳諭○假注書具得魯書啓以爲臣敬奉聖敎傳論于右議政李秉模所住處則以爲深夜宣批仰貽酬應已是臣罪上添罪而至於末端之敎有萬萬不敢承聞者驚惶震懍顚倒參班之不暇更何仰達云矣
정조 21년 · 강
命城門留門時以信箭祗受於兵判令票令旗信箭祗受於外使各令將校眼同開門
정조 21년 · 목
敎曰城門留門當有定式定式前先以信箭祗受於兵判又以令票令旗信箭送于外使處祗受後兵判與外使各以將校眼同開門後待出去之人出去還閉後還納事分付兵判及外使
정조 21년 · 강
水原軍器新備修補監董以下施賞有差
정조 21년 · 목
前留守趙心泰別單以爲今春以親軍衛甲冑造成事伏奉湖南船儲置米四千石劃給之命與本道道臣往復商碓從長發賣辦錢二萬兩甲冑之緞及三升件如數新備器械中火器手弩火車及旗幟金鼓之最緊要者先卽造成外此弓矢銃刀之朽鈍鏽澁者一齊修改竝區別後聞而該庫內監禆將折衝具錫夏專管擧行火器牌將前內營敎鍊官金昌倫外營敎鍊官安文欽甲冑牌將閑良李鍾泰前禁軍金懿琡火車牌將閑良池瑞旭該庫外監官校嘉善林俊昌李弼載等分掌董役各人等效勞亦涉可尙工匠內營軍表德運御營廳軍權正倫俱以邊首之役勤勞甚多宜有激勸之道火藥自明春行將搗製而本庫表乏射力以其餘錢買得屯土於海西殷票縣定稅三百二十兩而作爲歲入以備搗砧時雇丁資自今年爲始會錄會減等節一倂關由之意校報內營矣○新備秋鎆鐵大碗口中碗口中威遠砲迅雷砲虎蹲砲各一坐信砲三坐二號佛狼機一坐四號佛狼機五號佛狼機各二坐別黃字銃筒玄字銃筒各一坐勝字銃筒五坐水鐵震天雷五坐飛震天雷一百坐威遠砲二十坐正鐵大威遠砲中威遠砲各一坐鍮鐵二號子砲十門四號子砲四十門五號子砲一百二十五門三眼銃七門正鐵四號子砲八十二門五號子砲一百二十八門要鉤槍六十二柄烽臺分上槍二十柄四門挾刀十二柄龍頭偃月刀四柄軍兵匙子二千箇馬鐵一千五十部菱鐵一百五十箇牙里金五十五雙各色大緞大旗幟三十八面紅漢府緞令巡視旗藍漢府緞令巡視旗各四十面藍二廣緞令巡視旗三十八面四城將手旗四面參陣五哨哨官手旗五面禾紬塘報旗十面門旗角旗各八面城將認旗四面城將神旗雉總認旗各八面雉總神旗十六面參陣五哨方色旗七十一面綿細私習大旗幟三十八面白大旗試閱旗校藝旗各一面城將師字旗四面城哨官認旗手旗各十六面垜長旗一百四十八面塘報旗十二面黃染木試閱旗校藝旗各一面靑染木擧旗紅染木擧旗各二十五面白木擧旗十面大靑布令巡視旗二十面白布城上把守旗七十五面各色大緞甲衣十一領頭口十一頂三升長甲衣四十九領頭口四十九頂三升短甲衣一百領頭口一百頂二廣緞城將號衣四領綿細城哨官號依十六領○七色軍所着秩鴉靑木甲猍袖二百三十領靑染木甲掛子鴉靑木單猍袖各一百五十二領靑染木單狹袖鴉靑木單掛子各二十領靑染木單掛子一百五十二領紅染木掛子十二領黃染木號衣一百二十二領靑三升甲掛子紅染三升甲掛子各四十六領鴉靑麻布狹袖靑染苧布掛子各三十六領藍禾細戰帶三百十六件藍綿細戰帶一百三十六件冒緞戰巾八十六頂綿細各色戰巾二頂戰笠三百二十二立紅氊笠六十頂靑轉羽四十八箇靑紙油衫五十領紙油衫三百七十一領十三哨方色木號衣一千四百六十九領參陣五哨軍靑染木單狹袖六百三十領馬軍紙油衫二百七十一領步軍紙油衫三百七十八領哨油芚九十浮技藝軍蟒龍衣六領戰巾十頂倭襪十件火車十三輛一窩蜂二百八十四柄涉板二十六坐手弩弓一百張弓弦四百八十箇箭一萬五百箇弩機一百坐交子弓家三百箇弓絃二百箇環刀熟麻纓子三千箇平軍幕六件靑邊帳幕三浮軍幕紙雨備九浮鐵燈籠二十六雙各旗幟銅絲籠六十坐各旗幟紙雨備六百四十一件火藥木桶一百箇刀斗一千䕺貫耳箭十四枝令箭十三枝藍禾紬令箭雨備靑紙貫耳雨備各一件鉦八坐鋸二坐啫哱囉五坐書龍鼓六十坐行鼓二十五坐長鼓二坐號笛五雙喇叺三雙細點子木大角各一雙螺角二雙水牛皮大砲匣二箇煮硝大釜五坐水鐵丸九百七十箇次大箭八箇○禁火器械秩大鎌三十柄釜子二十柄小時郞十五柄木桶十五坐柳筽二十坐汲水柳瓢子二十坐層梯五機○修補秩烏銃一千四十二柄環刀五千三十柄交子弓六百張銅鎬一百七十坐長鼓鉦各三坐敎以軍器新備之數若是夥然監董內監折衝具錫夏已經實僉知令該曹相當窠收用閑良李鍾泰亦令兵曹及禁御兩營中收用看役閑良池瑞旭前銜將校金昌倫三營中相當校任差定府校嘉義林俊昌安文欽令外營收用邊首二名帖加成給其餘吏屬等令外帑庫分等施賞○訓鍊都監啓言謹依水原府軍器新備修補數爻別單判付看役前銜將校金昌倫本局旗牌官權差○御營廳啓言水原府軍器新備修補監董內監閑良李鍾泰本廳敎鍊官加設差下○禁衛營啓言水原府軍器新備修補看役閑良池瑞旭別武士有窠差定
정조 21년 · 강
忠淸監司韓用和狀罷藍浦縣監尹愭仍請前縣監權襈冒禁創設祠院之罪令攸司稟處
정조 21년 · 목
狀啓以爲藍浦縣監尹愭牒呈內縣監五月到任聞前縣監創建失子影堂於新安面武夷峰下自春始役至夏而成七月奉安影幀又有士論亦因前縣監倡議營建彝齋白頤正之祠於其傍大典通編有外方祠院冒禁創設之律近來更有申禁揭洋之事實有不稟朝家之嫌至若朱夫子影堂則守護之院生亦宜有一定之額報來矣蓋凡祠院影堂之私自創設通編禁條至爲嚴重揭洋飭敎又極申明則今此創設事極驚駭以朱子影幀還安於前日所奉處白頤正祠卽爲毀撤之意嚴飭追後到付該縣監牒呈內營題辭意分付儒生則儒生等諉以祭享迫近不卽擧行云前縣監之不有朝禁擅自營建已極可駭時縣監則不卽論報任其造成終又不遵營飭徒事漫漶亦甚駭然該縣監尹愭爲先罷黜前縣監權襈冒禁創設之罪竝令攸司稟處當初建祠發論之儒生等自臣營照法嚴處計料
정조 21년 · 강
召見左議政蔡濟恭右議政李秉模戶曹判書金華鎭于行殿
정조 21년 · 목
予謂濟恭曰今將還發而必欲趁未暮還宮卿則何時當還濟恭曰下情必欲隨駕而萬無自力之望雖數日之間甚覺悵慕矣予曰戶判亦欲使之落後故有此召見予曰右相今番事過矣卿以忠憤所激雖有伊日事而予則爲卿地欲出節拍卿何過引耶秉模涕泣對曰恩敎至此今又鸞駕臨發臣於此時不敢更有所達矣
정조 21년 · 강
命先後廂京軍門馬步軍以還官後試射放事令各該將臣曉諭仍令勞問
정조 21년 · 목
敎曰今番行幸程道名雖二百里其實過三百里有餘而軍兵之勞若可謂初有先後廂京軍門馬步軍還宮後試射放以爲慰悅之地事令各該將臣曉諭後仍令勞問
정조 21년 · 강
自華城行宮進發御遲遲臺
정조 21년 · 목
三吹後具軍服乘馬出中陽門左翊門新豊樓由左右軍營前路出長安門至萬右渠北岸命外營大旗幟落後敎曰爾等有應受之賞格耶承旨李益運轉奏曰各給木一匹云矣予曰善爲退去駕到遲遲峴下馬少憩于臺上分給酒饌於外營校卒之落後者
정조 21년 · 목
自遲遲臺乘馬進發至本縣下馬御行宮
정조 21년 · 강
駕臨龍驤鳳翥亭
정조 21년 · 목
自始興行宮乘駕轎至鷺梁行宮降轎御龍驤鳳翥亭
정조 21년 · 강
遣承旨致祭于六臣四忠祠鷺江書院
정조 21년 · 목
敎曰前已致侑而輦路又過其前指點咨嗟曠感深切六臣四忠祠及鷺江書院遣承旨致發發文當親撰
정조 21년 · 강
還宮召見領府事洪樂性留都大臣金履素于駕前
정조 21년 · 목
具戎服乘馬還發宣傳官跪稟升橋砲三聲又信砲三聲擂鼓鳴鑼共三通升旗擧起火一枝開金大吹打到舟橋至中紅箭門召見舟橋都廳具明遠敎曰船人之一年再役勞苦甚矣卽日解送俾爲船運之地也仍命宣傳官一員下橋砲及落旗節次除取稟擧行以信箭解送元隨駕軍兵自江頭留陣軍兵分作先後廂入崇禮門至儲慶宮洞口領府事洪樂性柢迎於路左命入時樂性曰展省陵園聖慕克伸多日勞動回鑾萬安下情不勝欣喜矣予曰果爲好往好還矣至敦寧府前路命留都大臣入侍履素曰四日之內往還二百餘里勞動若此聖體若何予曰一樣矣履素曰今番萬萬驚心而路次故不敢以長語仰陳矣予曰然矣仍命承旨出標信解嚴入敦化門由建陽門保定門入萬八門還內
정조 21년 · 강
遣承旨詣社稷奉審摘奸
정조 21년 · 목
儲慶宮毓祥宮延祐宮㦤昭廟文禧廟秋享在再明也
정조 21년 · 강
召見領敦寧金履素于誠正閣
정조 21년 · 강
命大成殿正門朱簾趁卽修補
정조 21년 · 목
承旨李肇源啓言大成殿正門朱簾年久之致中間毀傷請分付該曹趁卽修補從之
정조 21년 · 강
命以初三日展謁太廟
정조 21년 · 목
禮曹啓言大廟秋展謁吉日令日官推擇則八月初二日初三日初四日俱吉而景慕宮秋享大祭親祭齋戒正日相値初九日初十日俱吉云以何日定行乎敎以初三日當爲展謁以此知悉
정조 21년 · 강
命以景慕宮展拜日兼行展謁
정조 21년 · 목
禮曹判書李時秀啓言太廟展謁以初三日爲之事命下矣景慕宮展謁以何日爲之乎敎以展拜日兼行展謁之禮又啓言親祭時望廟禮版位設於門外展謁時版位設於廟庭今番則何以擧行乎敎以其日享事爲所重版位仍設於門外又啓言展謁時服色出還宮時以翼善冠袞龍袍磨鍊百官黑團領行禮時以冕服磨鍊百官朝服而親祭時則出還宮時以遠遊冠絳紗袍磨鍊百官朝服例也今番則旣是景慕宮親祭之日太廟展謁後詣景慕宮時請以絳紗袍磨鍊從之又啓言景慕宮親祭時出還宮門路以弘化門館峴爲之事命下矣先行太廟展謁時當由梨峴屛門詣景慕宮時還由梨峴屛門以館峴作路請以此分付兵曹從之
정조 21년 · 목
端川府使張重吉括丁雖勤束吏何疏中利城縣監孔學周一味昏懦難責字牧下○吏曹啓言考見咸鏡道褒貶啓本則茂山府使尹衡東以瑣謗奚信爲目文川郡守李尙寯以疏例何傷爲目高原郡守張鉉宅以且置浮謗爲目則俱宜置中考而置諸上考殊無嚴明殿最之意請該道道臣推考茂山府使尹衡東罷黜文川郡守李尙寯高原郡守張鉉宅竝中考施行允之
정조 21년 · 강
命海西陸操依道啓停止
정조 21년 · 목
黃海監司李義駿狀啓以爲本道今年穡事始因亢旱而田野未盡墾闢麰麥未免失稔六月以後兩水周足田畓各穀頗有成就之望入秋以來加之以蟲災仍之以水患峽野若爾邑外其所爲害者雖有淺深之分幾乎無邑不然至於殷栗長連信川載寧安岳松禾海州等邑今番風兩受患最甚田野換形民居蕩析水災之酷殆挽近所穻有目今秋事未成而受損已如此雖使餘在之穀更無日後之災而通計列邑長短相補其爲穴農猶未期必且海西民業專告非木綿而今則已判大無在在同然前頭聊活之策各樣軍布之納俱爲同措穡事旣如彼綿農又如斯若令軍民此際赴操則罄謁甁瞿辦備資裝裹足遠赴失業奔波之狀可以想像今秋陞操特爲權停事令廟堂稟旨分付敎以依狀請施行事令廟堂行會
정조 21년 · 강
遞副總管洪聖淵重推都總管李家煥命嚴飭行公
정조 21년 · 목
以寶劍望筒敎以懸頉總管許遞令該曹口傳差出都總管李家煥之尙不出肅處義極涉太過從重推考牌招察任違牌勿捧傳旨○政院啓言都總管李家煥謂有情勢無意承膺請從重推考敎以情勢非不知之有情勢也故使之牌招違牌又使之出牌則謂有情勢云者太涉汗漫譴罷而飭之謫補而責之前此爲之節拍可謂備至則又復逡巡猶稱情勢屑越之外近於坐要此啓辭勿施問其委折嚴飭卽爲行公
정조 21년 · 강
以韓用龜爲副總管口傳也
정조 21년 · 강
召見禮曹判書李時秀前禮曹判書閔鍾顯前承旨申大顯于重熙堂
정조 21년 · 강
命平山太白山城三太師祠宣額以太師祠改揭以道內堂上守令爲獻官仍爲致祭前承旨申大顯罷職該道臣推考地方官罷職
정조 21년 · 목
禮曹判書李時秀啓言平山太白山城有鐵像四軀故老相傳爲高麗太師申崇謙卜智謙裵玄慶庾黔弼四人云而祠號則俗稱三太師祠故昨年宣額致祭時只依舊號朝家本意元非區別存拔而因該邑擧行之錯誤春秋行祭時裵太師鐵像則闕而不祭云旣已宣額之後事體與前尤別四鐵像不可不竝侑前禮判及昨年致祭承旨皆登筵請下詢處之敎以昨年致祭時承旨申大顯使之進去者爲其壯節公之後也知其事實必當異於他人三像之在祠雖載於史乘旣見其鐵像四軀則還朝後不爲提稟何也承旨詳奏可也前禮曹判書閔鍾顯曰臣於昨年待罪禮堂時因流傳之說亦認爲三太師祠矣今聞鐵像本爲四軀而裵玄慶居一云雖未知四像之的爲誰某要之累百年一體腏享之餘擧其三而漏其一恐爲欠典合有竝侑之道矣右承旨李肇源曰臣待罪西邑時亦聞知四鐵像之爲申裵卜庾近因西邑人之爲裵太師後裔者聞之則四鐵像中三像則昨年以後得蒙腏享之恩而自前稱裵太師一像則獨未竝侑云矣前承旨申大顯曰一祠之內果有鐵像四軀而其一軀則雖無文獻之可徵故老傳爲裵太師之像春秋享祀一體行之昨秋三太師祠宣額賜祭之後裵太師之像獨未免闕享云矣敎以侑祭之擧出於曠想之意則奉命下去有此做錯之非細卿則罷職當該道臣推考雖以地方官言之奉命承宣雖不提稟從以效之亦不具由枚報者難免其責問名罷職時秀曰扁額改揭更爲致祭事旣承筵敎矣致祭則當自臣曺擇日擧行而扁額則昨年宣額中去三之一字只以太師祠稱號四鐵像一體竝侑雖於宣額之後從前私設之祭不必爲拘依前爲之事請竝爲分付從之敎以令道臣分付地方官就已揭本改模刻揭而擇日遣官致祭獻官則道內堂上守令中爲之香祝下送
정조 21년 · 강
命文臣製述大享後更稟吏文製述以漢學殿講日同爲設行
정조 21년 · 강
罷持平蔡趾永職
정조 21년 · 강
黃海監司李義駿以松禾等三邑水災馳啓
정조 21년 · 목
該監司狀啓以爲今七月二十一二日之兩殷栗等三邑人物渰死民家漂頹纔已馳啓而續接各邑所報松禾縣則大小溪壑無不漲溢近水處覆沙成川在在皆然永無田形者間多有之早粟之刈鋪者處處漂失未刈者莖折穗落豆太及禾穀沈曳貼泥而壓死人一名民家漂頹前報爲三戶今報爲四十四戶修證寺二十六間隱仙菴十間亦爲頹壓云信川郡則大水泛濫奔波衝激東部坊七垌一百八十一石落月川坊明禮宮垌二十石落於項坊右邊五垌八十五石落加山坊左邊四垌四百二十石落加山坊右邊六垌三百四十五石落加串坊十二垌一千二百五石落聲月坊十五垌四百四十石落魚蘆坊七垌一千一百三十石落合三千八百二十六石落一時潰決田畓各穀水曳貼土沈墊腐傷而渰死人前報爲十名今報爲八名民家漂頹前報爲十二戶今報爲一百四十四戶云載寧郡則無論山野汰覆川浦之患到處皆然而刈鋪忝粟擧皆漂失未刈粟稷爲風摧折着泥不起木花搖盪腐落只存空莖豆太翻捲被泥花殼腐傷方發之禾穀所多折穎右里坊十四垌一千一百十石落城垣坊三垌一百八十一石落淸水里坊水驛垌二十石落合一千三百十一石落一時潰破城垣栗串兩坊民家漂頹爲四十三戶云前此殷栗等三邑水災已極驚慘而今此松禾等三邑被害之報又如是孔酷人物渰死爲十九名民家頹壓爲二百四十六戶寺刹頹壓爲三十六間垌畓潰破亦至於五千一百三十七石落之多言念民事萬萬罔措壓死人松禾縣一名渰死人信川郡十八名各稷一石合十九石以各該邑所在管餉會付耗穀恤典題給令該曹依例會減漂頹戶恤典則待摘奸裨校回來擧行計料漂頹民家則優給役糧許斫材木使卽改構寺刹亦爲各別顧助之意各該邑申飭分付
정조 21년 · 강
召見來待諸臣下直守令及關西按覈御史呂駿永于誠正閣仍命駿永審視海西被災諸邑慰諭民人壯勇大將鄭民始兵曹判書李祖源御營大將趙心泰茂山府使吳載珩端川府使李榏利城縣監沈尙之保寧縣監韓永逵
정조 21년 · 목
敎曰關西按覈御史呂駿永牌招入侍使之當日辭朝海西水災數邑仍令審視慰諭後狀聞○予謂駿永曰關西事向已有下敎者今當下往而玄載默用刑一款當何如民始曰旣是朝官恐涉如何矣予曰予意則凡誣人隨其所誣之大小而誣人之律官長姑捨雖凡民誣之以不當誣之事其罪當何如右相則以刑推爲難而左相則以爲有朝令則亦無不可道啓則以邑牒爲言而都在下去後詳究之如何如其信然當待回啓處之耶民始曰用刑一款不可不待回啓爲之矣予曰律當於罪然後爲可所誣之可以反坐與否及鄕中憤礴所致興否詳細究探也駿永曰當於營下査探耶臣意則直往本邑爲之然後可以詳知而亦無許多人推捉之弊矣予曰然矣予曰海西九邑之被災亦當遣繡衣慰諭而爾旣往關西便是歷路兼爲審視而海州黃州則不入其中矣今方書下傳敎依傳敎辭意善爲慰諭也○敎曰今番海西九邑被水處卽當差送繡衣慰諭而欲待該道狀本之區別登聞也今則道狀旣來到關西御史呂駿永兼爲審視海西被災諸邑其中窮民之無以聊活者還與布間或蠲或停仍又巡行村閭各別慰諭未及結構者嚴飭道伯守宰期於未寒前庇身
정조 21년 · 강
遞承旨金履翼李勉兢以李肇源李相璜代之竝前望也
정조 21년 · 강
大司諫金達淳避嫌賜批
정조 21년 · 목
避嫌略曰日昨事變出於倉卒不能發慮於蒼黃之中莫以盡分於焚灼之除碎首天階旣愧古人以賦遺君全壞臣分至今追思漸憤欲死乃者堂箚論列極其嚴載此雖興箚着指的有間名參臺官遭此非常顧安得晏然自居乎且況所懷批旨之還命爻周合辭聯箚之未蒙登徹尤係所無之事則臺閣之風由臣壞損者不止一二以此情踪有不可抗顏於職次請命遞斥臣職批以勿辭亦勿退待
정조 21년 · 강
各陵秋夕祭熟手等施賞有差
정조 21년 · 목
敎曰獻陵順陵靖陵穆陵徽陵寧陵惠陵熟手各木一匹弘陵永陵昭寧園熟手各布一匹賞給
정조 21년 · 강
命隨駕軍兵試射放同爲設行於瑞䓗臺試放分設於洗馬坪
정조 21년 · 목
敎曰今番隨駕試射放同爲設行於瑞䓗臺日而試放則命官分設於洗馬坪日子待下敎爲之事分付
정조 21년 · 강
遞承旨趙鎭賁洪仁浩李益運以洪明浩李集斗朴載淳代之竝前望也尋命載淳勿施以金達淳代之前望也
정조 21년 · 목
鎭賁等聞有實病載淳方在罷散中也
정조 21년 · 강
有政吏曹判書閔鍾顯參判徐邁修進
정조 21년 · 목
以張至冕爲執義沈煥之爲同成均李潢爲藍浦縣監
정조 21년 · 강
副校理洪樂遊以母病陳疏徑出批許救護
정조 21년 · 강
重推黃海監司李義駿仍飭軍布代納事條列分數星火狀聞
정조 21년 · 목
備邊司啓言卽見黃海監司李義駿狀啓則以爲道內綿農遂安新溪兔山金川等若爾邑雖曰稍勝本非所尙其餘諸邑一般歉荒各樣軍布盡數代納雖不敢遽然仰請而本色責納實無其路請令廟堂稟處矣綿農雖云失稔一道之內必有彼此優劣一道雖曰同然各營各衙門納布亦當隨其輕重參酌代納之分數以爲稟處之地而今觀狀辭但稱遂安新溪兔山金川等邑之稍勝不爲區別其分數似若意在於通一道代錢而繼又以盡數代納不敢仰請爲辭以此以彼無所別白廟堂其可替行道臣之事設欲替行何所依據而區別分數乎請該道臣從重推考使之參考已例消詳狀聞後稟處允之敎以過時則必綠吏奸嚴飭星火條列狀聞
정조 21년 · 강
命故相文貞公姜碩期奉祀孫仁吉載名於承傳册以爲從後收用之地
정조 21년 · 목
吏曹啓言故相文貞公姜碩期奉祀孫問名草記事命下矣奉祀孫幼學姜仁吉年今四十七歲而方遭故云矣敎以然則載其名於承傳册以爲從後收用之地
정조 21년 · 강
遞校理李顯默宋翼孝副校理朴鍾淳修撰宋祥濂柳相祚
정조 21년 · 목
弘文館以上番闕直啓請牌招顯默翼孝鍾淳等敎以與在外及未肅拜人員許遞
정조 21년 · 강
命安邊逃躱罪人韓哥譏捕之限更退百日
정조 21년 · 목
咸鏡監司李鼎運狀啓以爲安邊府逃躱罪人韓哥譏捕事定限五十日而限內不得捕捉故該府使越俸一等更定五十日限矣卽接該府使李太亨牒呈內韓哥終未捕捉限日又屆云殺獄何等嚴重而干連罪人之逃躱經年尙未捉得極爲駭然該府使李太亨爲先罷黜其罪狀令攸司稟處敎以退限百日事回諭
정조 21년 · 강
命宣傳官李聲秀拿處尋命分揀
정조 21년 · 강
以尹秤爲玉果縣監口傳也
정조 21년 · 목
全羅監司李得臣以玉果縣監兪漢寬身死馳啓敎以令該曹口傳差出
정조 21년 · 강
命當該考喧都事李湐尹象基拿處
정조 21년 · 강
判下上言八十四度于各該司
정조 21년 · 강
刑曹以擊錚人原情啓
정조 21년 · 목
該曹啓言鐵原良人崔宅元原情以爲渠父運鶴居在鐵原豊田驛而本驛處於通北大路之故驛村富饒民生贍足矣一自黃氏兩班入葬之後位沓之勒奪舊路之防塞俱爲病民之痼弊乙卯年間驛民等以復舊路之由擧實呈訴渠父之聯名只不過隨衆而已以是抵罪因道啓遠配於熙川地其時首倡及同參諸人竝皆宥釋而渠父獨未蒙放乞降處分俾渠父生還故土云矣崔宅元依先朝受敎放送所供請上裁敎以議處又啓言取考配案則渠父運鶴本以驛卒敢生炭幕專利之計拓破黃吉彥先山腦後改出大路營題禁斷之後首倡上言之議呼訴備局侵斥營門其所構誣罔有紀極罪乙卯六月流配於熙川郡矣運鶴之罪犯旣甚不輕同參之竝宥亦無可據此等飾詐干恩之類今若聽施而宥釋則奸民希覬之習遐土愚頑之俗無以懲勵請原情勿施允之又啓言全州陸召史原情以爲渠於丙辰七月爲移葬舅姑買得泰仁象頭山廢寺局內過葬而白虎外近千步地有宗人李奭濟之祖墳奭濟法外廣禁故渠子鳳儀以此意呈于泰仁官則使鄕色摘奸尺量奭濟誘脅鄕色縮遠爲近八百餘步之地減爲四百三十餘步該縣監趙恒鎭處決內旣是四百餘步論以法典則不當禁葬爲斷故果爲入葬舅姑矣奭濟以偸葬等說構誣呈營營門移訟於金溝金溝官到山親審時始以官尺量之則泰仁所量十步之地乃爲二十步以此推之則初頭所謂四百餘步豈非七八百步乎該縣令趙鎭大謂兩隻曰彼此絕遠在法不可禁云構報草出示兩隻其大略以爲步數絕遠而踰法制砂脚屢隔而非要害且旣葬異於未葬三冢難於一冢云云彼隻知其理屈必落大喝於金溝官而語多駭悖金溝官不欲當其訟頉報營門營門屢飭使之必當則金溝官改構其草以爲步數雖遠若是要害則可禁云謂其非要害之意也又云一冢之掘在所不忍而況三冢乎云其不可掘自在言中而營門題以督掘此乃李奭濟之權多勢重故終得此題而稱爲得決卽率其奴屬來夜來掘渠舅姑三冢䂨棺以役斧傷㾗狼藉轉柩於高崗外棺橫帶銘旌等物一倂火燒泰仁官以此由報使則前監司徐鼎修不憤彼隻乃反憤鳳儀之不卽掘勒成罪目捉囚鳳儀於井邑縣嚴刑重杖定配於長興矣渠子鳳儀以李奭濟之祖山八百步外犯葬之事勒成大罪至於嚴刑遠配豈非至冤者乎伏乞嚴治李奭濟之廣禁掘冢䂨棺燒槨之罪特放渠子冤謫俾三棺無事安葬於給價買得之空地云矣陸召史依先朝受敎放送所供請上裁敎以駕側鳴錚所見甚切矜有別般呼冤之端而然乎付之道臣拔例詳査狀聞
정조 21년 · 강
京畿監司李在學以擊錚人原情馳啓
정조 21년 · 목
該監司狀啓以爲仁川金召史原情內渠夫貢弼明之先祖墳山在於本府世世繼葬者于今四百餘年壬午年間同邑尹華鎭入葬其親於渠夫先墓百餘步許隔一岡坐立俱不見處而渠夫諸族特以隔岡不見之致定其界限各自守護矣庚寅年繼葬渠媤母而尹華鎭初不禁斷辛丑年入葬渠媤叔妻則尹哥始爲禁葬故卽呈本官則自官嚴題禁斷甲寅十月又葬渠媤叔則尹華鎭來見入葬處而無辭還歸矣昨年二月渠遭夫喪入葬於媤母墳階砌之下則尹華鎭敢生非理之計起訟本官誣呈營門捉致渠稚子命準將欲嚴刑勒捧掘移侤音使將校押送命準勒掘渠夫之冢哀此殘弱者爲勢所壓累百年守護之地一朝見奪豈不至冤哉伏乞掘移尹哥之冢還埋夫冢以爲得保先壠之地云今此貢命準山訟事旣是臣營所決給者故取考文案則昨年十二月仁川前府使李衡弼査報內貢哥入葬處距尹哥父墳爲六十三步切逼處而貢哥雖以不禁前葬欲禁後葬爲稱冤之端貢哥前葬不在於壬午而在於丙子詳査年條誣訴丁寧且貢哥新葬處與其纍纍舊冢其間稍遠不可謂之繼葬則尹哥之必欲掘移法理當然云前道臣李冕膺以貢哥之變幻年條瞞告營邑之罪論理回題而使之督掘今年二月果爲掘移矣今於落訟移埋之後變幻本事煩瀆天聽其所猥越誠極駭痛原情勿施其罪狀自臣營懲勵計料又狀啓以爲公州幼學李光述原情內渠七代祖鍵卽戊午名臣評事穆宗孫而墳山在於公州地累百年禁護矣丙辰年間本州盧馨德潛地偸葬而初不穿壙置棺於平地以莎草築成墳形故渠呈于本官則題辭內名賢親孫數百年獨葬之不欲容他人人情法理間事盧之新窆不過覆土無間於山殯自當移葬他處云云呈于營門則前前監司題辭內李評事親孫墳山百餘步坐立俱見之處則他人入葬初非可論一時稿葬未必非借廳入室之計盧哥捉囚嚴督云云而終始恃頑故又呈營門移訟於定山縣而査報內在李當禁在盧當堀之意捧侤音云云回題內囚而不掘則刑之杖之云云依營題嚴杖牢囚終不掘出前監司到營後呈議送則題辭內勒葬於當禁之地頑拒於已決之下惟事延拖無期出場則天下有何難事依前侤音期於督掘又自營門刑推盧哥刻期督掘終爲頑拒故時監司到任後呈議送則題辭內旣有前使處決依前題施行之意分付於定山云云而今忽放送盧哥矣盧哥無意掘出故玆敢呼籲云矣○漢城府啓言觀此前後營邑之決則可知其在李當禁在盧當掘而或囚或杖經年頑拒者似或惑於山家之說而至使其親葬初不穿壙無意安厝者萬萬駭痛此而不掘將何以風勵一道乎另加嚴飭斯速掘移之意請分付道臣允之
정조 21년 · 강
設監試初試初場于一二所一所試官魚用謙金履喬李東煥二所試官金啓洛李翊模李儒修
정조 21년 · 강
右議政李秉模陳疏引咎賜批
정조 21년 · 목
疏略曰臣不忠無狀旣不能先事而格回天心又不能臨事而殫竭臣分竟致江樓之擧乃在金陵之夕一則臣死罪二則臣死罪及奉明敎之後無大無小聚首相告懸企而若待者惟在沁留還配之報而日暮路次杳無動靜一二傳聞轉多滋惑臣於此時如醉如狂靡所控極冒萬死呼籲於駕前而不暇顧其罪之至死矣臣聞憂深者思無所不到情急者聲不得不疾思無所不到則名臣猶有過計聲不得不疾則莊士尙或失儀況如臣學無靜定之力性有躁率之病只恐方寸之難借自干三尺之至嚴人臣之罪有一於此斧銊亦輕負此三大罪而將安所歸哉席稿郡獄惟願早伏刑章獨賴我聖明推山藪之量沛河海之恩薄罷經宵爵秩旋仍行宮深夜溫批愈隆繼而有不敢聞之命臣他不遑恤抗顏參班旣參班矣翌日起居情禮之所不能已而今則始可自爲之處其敢以姑逭邦憲晏然而已乎三司之箚固未見其如何而以臣伊日擧措若無御史之糾劾則是朝廷而無法也措辭淺深擬律輕重皆不必問箚之登徹與不登徹尤非可論惟有臣亟被合被之典然後關和可重朝廷可嚴伏乞亟令攸司議臣當律以昭法紀焉批以伊夜倉卒之際擧措設有做錯旣往不必說至於責備之譴反汗之擧無非曲爲卿地兼欲事面不至於苟且且況言者之言義當受以爲謝如此看得如此推去卿豈有更事辭巽之端乎明日試士考官點下亦望安心入來仍命遣史官傳諭
정조 21년 · 강
罷執義張至冕掌令玄重祚朴道翔持平申漵朴宗京司諫金孝眞獻納林漢浩正言李寅采職
정조 21년 · 강
以李東萬爲正言前望也仍命除署經行公藍浦縣監李潢一司除署經
정조 21년 · 목
政院啓言藍浦縣監李潢當日辭朝事命下矣兩司當爲署經而憲府則大司憲宋煥箕在外執義掌令持平未差諫院則大司諫司諫獻納正言一員未差正言鄭彥仁未署經無以備員暑經請兩司未差之代開政差出以爲備員署經之地敎以與玉果縣監使之當日辭朝而正言前望單子入之待下批與行公諫臺牌招署經未署經諫臺亦令署前行公又啓言正言鄭彥仁以藍浦縣監李潢署經事今方承牌而正言李東萬以其未署經不得擧行云何以爲之乎敎以除署經使之行公藍浦縣監一司除署經
정조 21년 · 강
命瑞䓗臺及隨駕軍兵試射明日爲之竝設到記儒生講製
정조 21년 · 목
敎曰陵幸隨駕試射放旣有兼設於瑞䓗臺之命試射則明日爲之處所春塘臺爲之試放則再明日洗馬坪命官爲之應試人員夥然文臣講製專經武臣試射勢難竝設此則更待下敎到記儒生謂製則旣出令依初下敎竝設以此分付○敎曰明日別試射分所於丹楓亭不老門而丹楓亭五試官不老門三試官加望擬入事該房知悉○兵曹判書李祖源啓言陵幸後別試射時隨駕將臣及武臣等柳葉箭一巡例爲應試宗臣儀賓及陪從文臣帿布一巡亦有應試之例今番則何以爲之乎敎以今番依此爲之又啓言陵幸後別試射時本曹所屬雜色軍等亦有一體試放之例今番則何以爲之乎敎以今番亦爲應試○政院啓言在前別試射時有時原任大臣入侍之例今番則何以爲之乎又啓言別試射時有宗宰磨鍊入侍之例今番則何以爲之乎竝敎以今番則置之
정조 21년 · 강
御春塘臺行到記儒生講製及瑞蔥臺則試射儒生講製試官閔鍾顯金文淳趙鎭寬李晚秀朴宗來李泰永沈象奎朴鍾淳試射試官金履素趙心泰李書九兪漢寧申大年金益彬朴應浩丹楓亭分所試官鄭民始李漢豊申大顯李周鳳白東運不老門分所試官徐有大南志默李惟秀
정조 21년 · 목
具戎服陞座講製試官及試射試官率講製儒生應射諸人分東西入庭行禮訖以擬沛張良請使人先行爲五萬人具食爲箋題試製述儒生仍爲開講以次呼名進講幼學李惟采李秉溫詩傳俱三通一略命比較惟采周易純略居首試射畢還內
정조 21년 · 강
命明日洗馬坪分所試放時命官領敦寧進去考官壯勇大將御營大將都監中軍總戎中軍爲之參考官副護軍金益彬朴應浩僉知鄭學畊任聖說爲之貫革立二十
정조 21년 · 강
科次儒生製述試券于便殿仍命入格儒生明日待令
정조 21년 · 목
生員李錫祜二下居首敎曰秋到記殿講居首幼學李惟采製述居首生員李錫祜幷直赴殿試講之次幼學李秉溫製述之次生員徐有望幷直赴會試製述之次生員金炳翼給二分講略粗製述次上各紙二卷筆三枝墨二笏賜給
정조 21년 · 강
設監試初試終場于一二所
정조 21년 · 강
召見諸承旨及製述入格儒生于誠正閣
정조 21년 · 강
命健元陵令成肯柱參奉沈來永先汰後拿獻官洪明浩贊者兪漢敦罷職
정조 21년 · 목
承旨洪明浩啓言臣於今番秋夕健元陵祭享以獻官進詣矣贊者笏記有所誤換臨時釐正享禮雖已順成而初未申飭臣不勝惶悚贊者之不能審察事甚未安本陵官之常時不能檢飭亦爲駭然請竝重推守僕輩令攸司科治敎以贊者比之寢郞猶有間隔而其在重祀典之道聞甚竦然當該寢郞爲先汰去令該府拿問嚴處仍令該曹口傳差代贊者不可以公罪闊略罷職雖以獻官言之難免不飭之失卿亦罷職
정조 21년 · 강
以曹晦振爲健元陵參奉口傳也
정조 21년 · 강
命時囚李湐尹象基公罪勘放權襈姑放黃道源議處尹弘心重勘
정조 21년 · 목
義禁府啓言考喧都事李湐尹象基原情以爲道傍觀光人禁其雜亂之際擊錚之類不能一一收捧莫非昏謬之致云泛稱遲晚請竝刑推得情敎以猥濫鳴錚之習不可不禁今番雖嚴飭而江以北部字內之擊錚不啻夥然渠輩旣不能禁於未然則但當從實移送該曹以聽處分而不此之爲任其府隸之操縱只以一名移送有若存拔然者大關後弊特以渠輩信地之稍遠除拜之屬耳十分參酌竝以公罪區別功議勘處後復若此則別樣重勘斷不可已此意嚴飭分付放送又啓言藍浦前縣監權襈原情以爲待罪本縣時一鄕章甫齊言曰鄕校近地有新安里武夷山朱子川而邑之別號玉山又符於講義玉山之稱故自前謀營朱子影堂而歲歉未克擧今幸年豐人樂且小學鄕約等書不日頒行讀朱子之小學行藍田之鄕約鄕飮鄕射此其所也此其時也元故全昧朝家之有禁只幸士心之興起損廩助力上樑造成雖不在於在官時而助成之端實爲罪首矣若知影堂與書院同禁則豈敢冒禁而妄助乎近間始聞有揭泮申禁之令不勝驚懼抵書於時倅使之曉喩諸生中撤其役則時倅亦因其書忙報營門由前而非儒生之罪由後而非時倅之罪一則渠罪二則渠罪至於鄕祠事邑儒之會議謀建在於遞歸之後當初影堂議出之後邑儒袖示年久館通曰麗史白頤正與李齊賢首唱程朱之學而生於藍邑故一邑之議早晚建朱子影堂則當配享云故答曰事則奇矣影堂異於有位版之祠院配享非所可論云矣其後忽聞鄕議欲建鄕祠而至有白氏子孫圖囑鄕中之流言故嚴辭痛禁至有報營刑推之語其議遂止仄聞六月聞鄕議又發故答時倅書詳言當初禁斷之由而依前嚴禁爲好云爾則何不制其未然任其造成若能明習大典又知申禁如牒報所云則影堂亦在當撤之中而還請守護院生之額有何所據藉使業已營建白祠莅任之初先毀撤後報營事理當然而坐視其開基營造忽於建成之後以前官創建等說報營乎營題旣云亟撤則使一官隸卽日撤之爲可而未了之空榭有何所重而推諉於儒生乎今此道臣狀啓恐或不省顚末徒憑邑報而旣由影堂之助成鄕祠事因緣而起至煩天聽是亦罪也云泛稱遲晚請刑推得情敎以觀此爰辭事實差爽其後該倅拿問後同爲議處此囚姑爲放送又啓言靑陽前縣監黃道源原情以爲臺疏論列一則曰老昏而犬馬之齒六十有二人謂以老無省覺則何敢費辭發明二則曰奸吏舞弄云者未知指何人指何事而旣有道臣査啓亦何敢容喙於其間三則曰場市揭榜爲言而本縣只有兩市一在官門咫尺之地一在官門十里之許若有是事則必是無人不聞無人不知而其眞其僞不待自明而可卞四則曰稅米濫捧事而一斛爲十五斗世旣通行之例則抑擉何心以二十餘斗濫捧而本邑大同米所納浦倉在於禮山縣百餘里之地例有馱價及負石雜費且有色落穀則一斛之外加入云者非但古規事勢卽然而傳之者不分三名色合而說道道査所謂官納加斂云者卽火田加太之謂也加耕田一負例納七升穀而通計紙筆價及色落則升穀之加入亦是流來之規而付之公庫以爲公用之物公穀換用云者去乙巳年爲其便民防物之道以公庫所付太一百四十石防其式年戶籍價米及每年歲貢馬牽軍價者至于今十三年之久而襲謬之罪在所難免云泛稱遲晚請刑推得情敎以除刑推議處又啓言興海前郡守尹弘心所犯諸條頃因掌令鄭最成上疏批旨行會本道矣觀此慶尙監司李亨元査啓則以爲取考前案詳究事實發問各人盤詰委折則所謂朴萬佑本郡富民而孟根卽其前妻所生德三之子也福三卽其小妻金女前夫之子也金女與萬佑鞠養諸子至於五十年則爲孟根者當待以繼祖母也勤若農作貲至累千則爲福三者亦宜分其所致之財也萬佑雖故金女尙在則孟根全昧鞠育之恩與金女立隻而起訟福三不念卵養之義與孟根較財而相爭傷倫敗紀罪固罔赦旣分其田畓所爭者錢貨而孟根之僞券已綻則難憑其遺托之說福三之分產已厚則難任其舊儲之財而不有營邑之平決至於秋曹之越訴當日屬公之擧專出止沸之計孟根之越訴在於四月該郡守之莅任在於五月而數月之後始因京關以致營門之決折則勸民再訟在所脫空旣屬之後修堞建倉防役各人之供如出一口而猶未準信發送親禆以若錢穀較其容入略可相當各有歸屬則自官私用果無執跡今春福三縱子鳴錚至有更査之關而當初屬公蓋照兩邊不當之文則到今鳴冤實有頑民健訟之罪故前道臣稔知其奸狀直決遠配初無行査於本郡則掩護彌縫又無可論而第其營門雖使屬公該郡少無顧藉屢朔牢囚間施杖笞有若徵逋至使蕩產愚氓繹騷積謗喧騰則雖無染指之跡難免撓民之罪放債民間計年殖利多至五百之緡亦違什二之息雖出防役之意反有生弊之慮處事乖當尤極可駭至若脅土班以起訟縱官吏而捧賂尤係不法令攸司稟處云矣臺論諸條固已脫堂而屬公之時牢囚督捧放債之際殖利太濫雖出防役之意自歸撓民之科請從重勘處允之又啓言時囚李湐杖一百尹象基功議各減一等杖八十幷以公罪收贖放送
정조 21년 · 강
照訖代講疊講借講人等幷充軍
정조 21년 · 목
刑曹啓言卽接照訖所移文則春川尹往欽爲其侄浩代講金川李東錫爲其妹夫羅應奎代講順天姜翼文爲其弟相文代講豐川金洛黃州邊聖湜鄭鎭化水原李東烱白川金載璞砥平崔鍵永柔李亨源平壤申應夢等疊講被捉幷移送本曹矣依法典代講罪人金洛海南縣邊聖湜熊川縣鄭鎭化康津縣李東烱渭原郡金載璞三水府崔鍵昌城府李亨源興陽縣申應夢富寧府借講罪人羅應奎機張縣邊遠充軍自臣曺押送借講罪人尹浩姜相文等方在本邑云令各該道臣擧行事發關分付代講罪人尹往欽李東錫姜翼文充定水軍而令兵曹定配所押送○照訖代講罪人尹往欽順天府李東錫海南縣姜翼文三和府水軍充定幷定驛子押送
정조 21년 · 강
遣承旨馳詣懿陵奉審摘奸
정조 21년 · 강
命試射入格領賞人等待下敎待令
정조 21년 · 목
敎以二十六日以前連値齋日頒賞殿座當於晦前爲之領賞人等下敎前勿爲等待事知委
정조 21년 · 강
命健元陵令林弘遠參奉曹晦振他司相換
정조 21년 · 강
領敦寧金履素箚論兵曹試記違例之失賜批
정조 21년 · 목
箚略曰昨於試放畢試之後伏聞兵曹試記之有違例者臣之昏謬不察萬萬悚懍而該曹擧行之顚錯亦甚駭然蓋隨駕軍兵諸名色中先受賞典者皆當不赴於射放故司僕所屬及前排吹鼓手等名色則兵判旣承勿許更參之敎只以雜色軍應試至出擧條而今忽於諸名色中拈出司僕所屬名色修送試記與他不受例賞者混同應試大是疏忽如以見拔之前排吹鼓手謂因下敎而勿論則今此混入之司僕所屬又豈可以雜色而許赴乎親承筵敎又出擧條而及其奉行斑駁矛盾此不可以一時失檢置之兵曹判書李祖源亟施問備之典司僕所屬入格試記拔去恐不可已矣批以別試射之命官試取體重無異親臨而應試之斑駁有關國體箚辭依施不能察推之該房承旨亦爲推考仍命遣史官傳諭
정조 21년 · 강
重推兵曹判書李祖源推承旨李肇源仍命行首宣傳官沈鑏訓鍊正白東遠先汰後拿承傳宣傳官掌務宣傳官頒賞日記過待令
정조 21년 · 목
政院啓言昨日洗馬坪別試射時命官及承旨進去一依親臨例擧行而宰樞執鼓放數執鼓等節宣傳官及訓鍊院官員初不待令雖以兵曹言之不爲知委事甚駭然當該兵曹當上後重推考不爲待令行首宣傳官及宣傳官訓鍊院正所當重勘何以爲之允之敎以該房承旨亦爲推考雖非兵曹之知委如此應行之事何敢不爲待令乎行首宣傳官訓鍊正先汰後拿令該曹口傳差代不爲知委之承傳宣傳官掌務宣傳官頒賞日記過待令
정조 21년 · 강
健元陵令林弘遠監察鄭亮采相換參奉曹晦振假監役權中執相換口傳也
정조 21년 · 강
命沁都試射放入格人等分等施賞更試柳葉箭一巡二中以上狀啓一中筒介一部不中者弓箭一部賞給
정조 21년 · 목
該留守申光履狀啓以爲臣營從事官中軍通津府使及領軍將官將校壯旅義旅標下軍兵與金浦富平仁川等三邑斥堠伏兵等試射放二十二日聚會開場射一巡砲三放試取射砲一中以上抄出登聞本營領軍將官將校及軍兵射得中九十五名砲得中十二名金浦郡斥堠伏兵將卒射得中三名富平府斥堠伏兵將卒射得中六名砲得中一名仁川府斥堠伏兵將卒射得中五名各人等所居邑名及役姓名修正册子上送○成册本營柳葉箭邊三中壯旅軍官尹敬臣等二人貫一中邊一中秩領軍將義旅把總閑良文學周等六人以上更爲試取邊二中秩領軍將壯旅把總閑良金景喆等十三人各弓箭一部貫一中秩壯旅軍官金萬載等十六人各弓一張邊一中秩敎鍊官嘉善李時得等五十人各木一疋鳥銃邊二中秩細樂手金孝得木布各一疋貫一中秩巡令手申才成木一疋邊一中秩巡令手申士同等十名各布一疋金浦郡柳葉箭貫一中秩斥堠領將田東玉等二人各弓一張邊一中秩伏兵束伍朴禮金木一疋富平府柳葉箭邊二中秩伏兵領將元興俊等二人各弓箭一部貫一中秩伏兵束伍金乭山弓一張邊一中秩伏兵束伍李順太等三名各木一疋鳥銃邊一中秩斥堠束伍盧者斤乭布一疋仁川府柳葉箭邊二中秩伏兵束伍金古乭金弓箭一部邊一中秩伏兵束伍朴判山等四名各木一疋敎以入格人等依後錄以本府所在弓箭木布施賞後狀聞而今番試射在本府卽罕有之擧意亦在於慰悅而及第不出甚可惜也更爲試取之類卿其更試柳葉箭一巡而二中以上則後錄狀啓一中則內下筒介一部不中者弓箭一部賞給
정조 21년 · 강
命溫陽郡守之代口傳差出該倅洪秉周拿問勘罪
정조 21년 · 목
忠淸監司韓用和狀啓以爲溫陽郡守洪秉周以不當引義之事廢却公務屢呈辭狀故連加飭勵使之察任矣忽於今二十二日謂以有事先壠印信兵符賚送于兼官牙山縣監閔百準處一邊投單一邊發行守令之不由營門擅離職次揆以法例萬萬駭然爲先罷黜其擅行之罪令攸司稟處敎曰其代令該曹口傳差出待下批明日辭朝該倅所爲雖異於投印亦與投印無異拿問委折如果投印勘以當律
정조 21년 · 강
以趙翼鉉爲溫陽郡守李石求爲訓鍊正竝口傳也
정조 21년 · 강
召見廣州留守洪檍京畿監司李在學于誠正閣
정조 21년 · 목
諭善尹得孚入見如儀直提學李晚秀隨入講說見講學廳日記
정조 21년 · 강
遞承旨李基讓以徐邁修李海愚爲承旨竝前望也
정조 21년 · 목
承旨李肇源啓言二十二日別試射時隨駕畿營將校中一名應試入格而別單今日始爲修正以來事甚稽忽請該道臣推考從之
정조 21년 · 강
命廣州公都會參試官差定事令該曹稟處
정조 21년 · 목
廣州留守洪檍啓言本府出鎭後公都會年年設行事定式而乙卯條設行時其時判官出自內閣爲參試慶安察訪卽本府屬驛故亦爲參試丙辰條則前留守徐有隣不爲擧行今年則若無事故當爲設行而時判官旣是蔭官恐不可參試本府衙門雖尊異於道伯各邑守令直自臣營發關差定有難擅便敢達矣敎以令該曹稟處
정조 21년 · 강
命幸行沿路諸邑餉穀一體蕩減陽川還耗亦爲除減畿營耗條給代事令廟堂草記
정조 21년 · 목
京畿監司李在學啓言今番幸行沿路諸邑舊還蕩減新還除耗事下敎矣還案中餉穀石數雖不甚多若或一減一存恐有吏緣爲奸民未蒙惠之患而旣係軍餉與他自別故臣不敢竝請蕩減矣敎以一體蕩減又啓言今番蠲惠傳敎中金浦富平安山等邑民人皆蒙當年還耗除減之惠而陽川不入於其中故敢達矣敎以一體施行又啓言陽川金浦富平安山等四邑當年還耗除減事下敎矣耗條中臣營所管各樣穀物皆是逐朔支放之資不可不給代需用雖以已例言之在前如此之時亦有自廟堂區劃給代之事故敢達矣敎以令廟堂草記
정조 21년 · 강
勘處金吾時囚洪秉周等
정조 21년 · 목
義禁府啓言溫陽前郡守洪秉周原情以爲本郡卽早紅杮封進都會之邑也向以風雨之餘所損甚多循例報營及見回題有推托未妥等語早紅雖微顧其重則廟蔍而御供也其所用意推托瞞報上司者厥罪何如而今此按例一報不過悶慮之意而論責至此撫躬慚恧無地自容卽日連呈辭狀道臣亦知微諒之如此知委兼官使之替察到此而官職已屬自解獨於勘罪一條過加靳持郡紱之虛縻民事之久曠所關非細且有至切私情於父母墳申狀道臣賚傳印符於時兼官不得已冒法擅行萬殞難贖云請刑推得情敎以道伯旣定兼官使之察任則名雖擅行實異投符而狀語論列旣如許其間必有妄率之擧而然區別公議考律勘放後草記又啓言健元陵前令成肯柱前參奉沈來永等原情以爲奉職無狀莫重祭享時不能察飭致此笏記之做錯萬殞難贖云請刑推得情敎以除刑推議處照律區別功議草記又啓言宣傳官沈鑏前訓鍊正白東運等原情以爲愚迷所致洗馬坪試放時宰樞執鼓放數執鼓自是應行職事而昏不覺得不爲待令萬殞猶輕云所當請刑曾經宣傳官請竝議處允之敎以今明連値齋日以草記勘放功議區別減等
정조 21년 · 강
御春塘臺行抄啓文臣八月朔親試試官鄭民始沈煥之李晚秀金祖淳
정조 21년 · 목
敎曰抄啓文臣親試之退行者今日爲之待令于監印所又敎曰抄啓文臣中時帶臺職人許遞○具戎服陞座試官率應製文臣入庭行禮訖以擬漢張良請使人先行爲五萬人具食爲箋題限申時黃基天金處巖洪奭周俱以三下同等
정조 21년 · 강
命抄啓文臣具得魯擅出郊外委折査啓
정조 21년 · 목
提學沈煥之啓言抄啓文臣親試已有成命則應試諸人所當謹俟其日以爲齊會之地而具得魯乃於日前擅出郊外云事甚可駭請拿處敎以筵退後査問委折以啓
정조 21년 · 강
命宣傳官鄭學畊改差
정조 21년 · 목
壯勇大將鄭民始啓言本營把總鄭學畊昨日除拜宣傳官矣本營多有擧行事該廳之任自多相妨事甚可悶故敢達矣敎以改差其代令該曹口傳差代
정조 21년 · 강
行武藝廳秋等試射施賞有差
정조 21년 · 목
左番待令武藝廳柳葉箭入格黃仁喆貫一中邊二中兒馬帖一隻金瑞雄貫一中邊一中弓矢一部統長金鰲福等五名邊二中各弓箭一部梁慶敏等三名邊一中各弓弦絲五兩三錢三分片箭入格朴盛根貫一中金順大等二名邊一中各長弓一張騎蒭入格金尙廉三中筒箇一部安處誼二中弓矢一部鳥銃入格金瑞雄邊二中布二疋鄭義大貫一中梁洙昌等九名邊一中各木一疋技藝入格李得春等二名雙劍上上挾刀上中各木一疋布一疋錢二兩黃仁喆等三名雙劍上中挾刀上中各木一疋錢二兩趙光璧等四名雙劍上中挾刀上下朴盛根等三名雙劍上下挾刀上中梁洙昌雙劍上中狼筅上下各木半疋布一疋錢一兩金順大雙劍上下挾刀上下布二疋李千根雙劍上中金瑞雄等二名挾刀上中梁虎深雙劍上中金道三狼筅上中各木半疋錢一兩朴春發狼筅上下布一疋左番門武藝廳柳葉箭入格禹錫祿貫一中邊三中登科後加資鄭源彬邊三中筒箇一部崔有宗等四名邊二中各弓箭一部張福得等十名邊一中各弓弦絲五兩三錢三分片箭入格李世元邊一中長弓一張鳥鋴入格李聖允邊三中木二疋布一疋金禹鼎等四名邊二中各布二疋李錫麟等二名貫一中金世重等二十一名邊一中各木一疋技藝入格崔有宗等四名雙劍上中挾刀上中各木一疋錢二兩金壽㴠雙劍上中挾刀上下高鳳麟雙劍上中拳法上下各木半疋布一疋錢一兩邊尙位等十一名雙劍上中金弘哲挾刀上中余重泰拳法上中李廷儀狼筅上中各木半疋錢一兩金禹鼎等十三名雙劍上下鄭源彬等二名挾刀上下李珍曄拳法上下各布一疋左番武藝廳馬技入格安尙龍月刀上中鞭棍六中交戰上下筒箇一部木布各一疋金潤喆月刀上下鞭棍三中布二疋安處諠月刀上下鞭棍六中筒箇一部布一疋金得成月刀上下鞭棍四中布二疋金尙廉鞭棍六中筒箇一部李錫麟鞭棍五中木一疋右番待令武藝廳柳葉箭入格金好淡貫一中邊一中弓矢一部金大行邊二中弓箭一部金道成貫一中弓弦絲一斤金哲大等六名邊一中各弓弦絲五兩三錢三分片箭入格朴泰輝邊一中長弓一張鳥鋴入格李喆得貫一中邊一中木布各一疋朴泰輝等三名邊二中各布二疋金壽輝等五名邊一中各木一疋技藝入格金有幹等三名雙劍上上挾刀上中各木一疋布一疋錢二兩金道成等三名雙劍上中挾刀上中各木一疋錢二兩曹世佑雙劍上下挾刀上中金好淡雙劍上中挾刀上下金樂孝等四名雙劍上下挾刀上中各木半疋布一疋錢一兩金禹平等四名雙劍上中金鳳雲等二名挾刀上中各木半疋錢一兩右番門武藝廳柳葉箭入格鄭興寬邊三中筒箇一部張俊彬等五名邊二中各弓箭一部李擎日等二名貫一中各弓弦絲一斤金翼祚等十名邊一中各弓弦絲五兩三錢三分片箭入格張致福貫一中長弓一張騎蒭入格崔宗佐三中筒箇一部李鼎興等二名二中弓矢一部張致福等二名一中各弓弦絲一斤鳥鋴入格鄭點淳貫二中木二疋張俊彬等二名貫一中邊一中各木布各一疋黃重呂等二名邊二中各布二疋朴景隣貫一中李彥喆等十七名邊一中各木一疋技藝入格李擎日等四名雙劍上中挾刀上中各木一疋錢二兩金益祚等二名雙劍上中挾刀上下各木半疋布一疋錢一兩張致福挾刀上中李彥喆等十二名雙劍上中各木半疋錢一兩崔興燁等十二名雙劍上下鄭點淳拳法上下各布一疋右番武藝廳馬技入格黃重呂等二名月刀上中鞭棍六中各木一疋筒箇一部舍有槃月刀上中鞭棍四中木布各一疋金繼雄等二名月刀上下鞭棍六中各筒箇一部布一疋金慶興鞭棍四中布一疋新鍊武藝廳技藝入格金鳳雲雙劍上下朴宗哲挾刀上下各布一疋看勢將校柳葉箭入格壯勇衛李道郁等二人貫一中邊二中邊將除授浪世熙訓局敎鍊官全弘哲貫一中邊一中各長弓一張壯勇衛宋光洙訓局敎鍊官李亨馥等二人邊二中各弓弦絲一斤壯勇衛金春雲別武士姜世文貫一中敎鍊官李宗淵等二人壯勇衛鄭德壽等三人別武士鄭東仁等二人邊一中各箭竹一百箇弓矢人柳葉箭入格資憲任慶麗邊二中弓弦絲一斤折衝金興哲貫一中箭竹一百箇
정조 21년 · 강
命沁留狀本不踏啓字混下承宣査勘